Proiect

Ordonanţă de urgenţă 

privind supravegherea macroprudenţială a sistemului financiar naţional

Având în vedere Recomandarea Comitetului European pentru Risc Sistemic din 22 decembrie 2011 privind mandatul macroprudenţial al autorităţilor naţionale (CERS/2011/3), potrivit căreia statele membre trebuie să desemneze, să stabilească prerogativele şi să asigure cadrul legal necesar pentru organizarea şi funcţionarea unei autorităţi naţionale căreia îi sunt încredinţate atribuţii în domeniul politicii macroprudenţiale,

luarea acestor măsuri în regim de urgenţă se impune având în vedere că termenul limită stabilit pentru asigurarea implementării la nivel naţional a Recomandării Comitetului European pentru Risc Sistemic a fost 1 iulie 2013, dată până la care trebuia să fie asigurată inclusiv operaţionalizarea organismului însărcinat cu prerogative în domeniul politicii macroprudenţiale,

 întrucât aspectele vizate constituie o situaţie extraordinară, a cărei reglementare nu poate fi amânată, 

 în temeiul art. 115 alin. (4) din Constituţia României, republicată, 

Guvernul României adoptă prezenta ordonanţă de urgenţă. 

   CAPITOLUL I
 Dispoziţii generale 
   
Art.1 - (1) Se înfiinţează Comitetul Naţional pentru Supravegherea Macroprudenţială, denumit în continuare Comitetul, ca structură de cooperare inter-instituţională, fără personalitate juridică. 

(2) Fără a aduce atingere prerogativelor conferite de lege autorităţilor prevăzute la art. 7,      alin. (1), misiunea Comitetului este de a asigura coordonarea în domeniul supravegherii macroprudenţiale a sistemului financiar naţional, prin stabilirea politicii macroprudenţiale şi a instrumentelor adecvate pentru punerea în aplicare a acesteia.
Art.2 - (1) Obiectivul fundamental al Comitetului este de a contribui la salvgardarea stabilităţii financiare, inclusiv prin consolidarea capacităţii sistemului financiar de a rezista şocurilor şi prin diminuarea acumulării de riscuri sistemice, asigurând pe această cale o contribuţie sustenabilă a sectorului financiar la creşterea economică.
(2) În îndeplinirea obiectivului fundamental prevăzut la alin. (1), Comitetul şi membrii Consiliului general nu solicită şi nu accepta instrucţiuni din partea niciunei autorităţi, instituţii sau organism public ori privat.
Art.3 - (1) În vederea îndeplinirii obiectivului fundamental conform articolului 2, Comitetul are următoarele atribuţii principale:
(a) identificarea, colectarea şi analiza informaţiilor necesare în vederea îndeplinirii obiectivului fundamental;

(b) identificarea, monitorizarea şi evaluarea riscurilor sistemice;
(c) identificarea instituţiilor financiare şi a structurilor sistemului financiar care sunt relevante din punct de vedere sistemic;

(d) elaborarea strategiei privind politica macroprudenţială în vederea îndeplinirii obiectivului fundamental;

(e) emiterea de recomandări şi avertizări în vederea prevenirii sau diminuării riscurilor sistemice la adresa stabilităţii sistemului financiar naţional;

(f) monitorizarea implementării recomandărilor Comitetul European pentru Risc Sistemic şi a măsurilor adoptate la nivel naţional ca urmare a avertismentelor emise de Comitetul European pentru Risc Sistemic, în temeiul articolului 3, paragraful 2 literele c) şi d) din Regulamentul (UE) nr. 1092/2010 al Parlamentului European şi al Consiliului privind supravegherea macroprudenţială a sistemului financiar din Uniunea Europeană şi înfiinţarea Comitetului European pentru Risc Sistemic;

(g) monitorizarea implementării recomandărilor emise de Comitet şi a măsurilor adoptate de autorităţile naţionale, ca urmare a recomandărilor şi avertizărilor emise de Comitet;
(h) orice alte atribuţii care rezultă potrivit legislaţiei adoptate la nivelul Uniunii Europene şi care vizează supravegherea macroprudenţială.
(2) În plus faţă de atribuţiile privind supravegherea macroprudenţială conform alin. (1), Comitetul este responsabil de coordonarea gestiunii crizelor financiare.

(3) În vederea îndeplinirii atribuţiilor sale, Comitetul are competenţa de a solicita toate datele şi informaţiile naţionale relevante, inclusiv informaţii de la autorităţile de supraveghere financiară microprudenţială şi informaţii din afara ariei de reglementare, precum şi informaţii la nivel de instituţie în urma unei solicitări justificate şi cu aranjamente adecvate pentru a se asigura confidenţialitatea, autorităţile şi instituţiile sesizate fiind obligate să furnizeze informaţiile solicitate.

(4) Comitetul are obligaţia de a transmite autorităţilor de supraveghere financiară microprudenţială informaţiile relevante necesare în vederea îndeplinirii atribuţiilor acestora.

(5) Comitetul asigură cooperarea şi schimbul de informaţii cu autorităţi echivalente din alte state membre, cu păstrarea confidenţialităţii informaţiilor primite. 

(6) Comitetul informează Comitetul European pentru Risc Sistemic asupra acţiunilor întreprinse în vederea prevenirii şi diminuării riscurilor sistemice la nivel naţional. 
Art.4 - (1) În cazul în care în urma analizelor efectuate, este identificat un potenţial risc la adresa stabilităţii financiare, Comitetul poate întreprinde următoarele acţiuni:
(a) emiterea de recomandări şi avertizări adresate autorităţilor naţionale de supraveghere financiară microprudenţială, cu privire la direcţiile de acţiune care trebuie urmate;
(b) emiterea de recomandări adresate guvernului în vederea iniţierii unor proiecte legislative în scopul menţinerii stabilităţii financiare.
(2) Destinatarii recomandărilor trebuie să informeze Comitetul cu privire la măsurile adoptate în vederea respectării recomandărilor sau, după caz, să furnizeze o justificare corespunzătoare în cazul în care nu au adoptat astfel de măsuri.
CAPITOLUL II
 Organizarea
Art.5 - (1) Comitetul are următoarea structură organizaţională: 
(a) Consiliul general;
(b) Comitetul tehnic privind riscul sistemic;
(c) Comitetul tehnic privind gestiunea crizelor financiare;
(d) Secretariatul.
(2) Consiliul general este responsabil cu adoptarea deciziilor în vederea îndeplinirii obiectivului fundamental al Comitetului conform articolului 2.
(3) Comitetul tehnic privind riscul sistemic are responsabilitatea de a sprijini activitatea Consiliului general prin elaborarea analizelor de identificare, evaluare şi monitorizare a riscului sistemic şi propunerea măsurilor necesare în vederea îndeplinirii obiectivului fundamental al Comitetului conform articolului 2.
(4) Comitetul tehnic privind gestiunea crizelor financiare are responsabilitatea de a sprijini activitatea Consiliului general prin elaborarea analizelor privind impactul sistemic al unor eventuale dificultăţi cu care se confruntă participanţii la sistemul financiar naţional şi propunerea măsurilor necesare în vederea reducerii riscului de contaminare a celorlalte instituţii sau pieţe financiare ori a sistemului financiar în ansamblul său.

(5) Secretariatul asigură sprijin administrativ şi logistic Comitetului şi este asigurat de Banca Naţională a României.
(6) Organizarea şi funcţionarea comitetelor tehnice se stabileşte prin regulament intern adoptat de Consiliul general al Comitetului.

Art.6 - (1) Preşedintele Comitetului este guvernatorul Băncii Naţionale a României.

(2) Preşedintele reprezintă Comitetul în relaţia cu terţii. În cazul imposibilităţii temporare de a acţiona a preşedintelui, reprezentarea se asigură de unul dintre membrii desemnaţi de preşedinte sau, în caz de indisponibilitate a Preşedintelui, de Consiliul general.
Art.7 - (1) Consiliul general al Comitetului este format din 9 membri:
(a) Guvernatorul, prim-viceguvernatorul, cei 2 viceguvernatori şi economistul şef ai Băncii Naţionale a României;
(b) Preşedintele şi prim-vicepreşedintele Autorităţii de Supraveghere Financiară;
(c) Doi reprezentanţi ai Guvernului desemnaţi de Primul-ministru
 (2) Directorul Fondului de Garantare a Depozitelor în Sistemul Bancar participă la lucrările Consiliului general, fără drept de vot.
(3) Desfăşurarea activităţii în cadrul Comitetului de către persoanele prevăzute la alin. (1) nu intră sub incidenţa regimului incompatibilităţilor şi al conflictelor de interese prevăzut de Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare ori a celui prevăzut în legile speciale care guvernează statutul autorităţilor din care fac parte aceste persoane.

Art.8 - (1) Consiliul general se va întruni în şedinţe ordinare de cel puţin patru ori pe an.

(2) Consiliul general se va întruni în şedinţe extraordinare la solicitarea oricărui membru al său.

(3) Şedinţele Consiliului general vor fi convocate de Preşedintele Comitetului.

(4) Membrii vor participa în persoană la şedinţele Consiliului general. În mod excepţional, este permisă înlocuirea membrilor cu persoane împuternicite, în condiţiile în care înlocuirea este justificată.

Art.9 - (1) Fiecare membru al Consiliului general are dreptul la un vot.

(2) Consiliul general deliberează valabil în prezenţa a cel puţin jumătate plus unu dintre membrii săi.

(3) Deciziile Consiliul general sunt adoptate cu majoritatea voturilor exprimate. În caz de egalitate de voturi, preşedintele are vot decisiv. 

CAPITOLUL III
 Dispoziţii finale
Art.10 - (1) Comitetul asigură publicarea recomandărilor şi avertizărilor sale, cu excepţia cazului în care publicarea acestora poate avea repercusiuni la adresa stabilităţii financiare.

(2) Comitetul publică anual un raport de activitate şi poate emite comunicate de presă privind deciziile de politică macroprudenţială şi motivele pentru adoptarea acestora, precum şi alte materiale cuprinzând informaţii destinate publicităţii. 
ART.11 - (1) Preşedintele Comitetului prezintă Parlamentului României, până la data de 30 iunie a anului următor, raportul anual al Comitetului, care este dezbătut, fără a fi supus votului, în şedinţă comună a celor două Camere ale Parlamentului.

(2) Membrii Comitetului, precum şi persoanele care au lucrat sau lucrează pentru sau în legătură cu activitatea Comitetului, nu răspund civil sau penal pentru îndeplinirea sau omisiunea îndeplinirii oricărui act sau fapt în legătură cu exercitarea, în condiţiile legii, a atribuţiilor de supraveghere macroprudenţială, cu excepţia cazului în care se dovedeşte că au acţionat cu rea-credinţă şi cu neglijenţă gravă. 

Art.12 - (1) Membrii Consiliului general şi oricare alte persoane care au lucrat sau lucrează pentru sau în legătură cu activitatea Comitetului nu vor divulga informaţii care fac obiectul secretului profesional.
(2) Informaţiile primite de membrii Comitetului vor fi utilizate în mod exclusiv pentru îndeplinirea atribuţiilor acestuia.
Art.13 - Comitetul adoptă şi urmăreşte implementarea strategiei privind politica macroprudenţială, fără a aduce atingere independenţei Băncii Naţionale a României, conform art.130 din Tratatul privind Funcţionarea Uniunii Europene.

Prezenta ordonanţă de urgenţă asigură implementarea Recomandării Comitetului European pentru Risc Sistemic din 22 decembrie 2011 privind mandatul macroprudenţial al autorităţilor naţionale (CERS/2011/3) publicată în Jurnalul Oficial al Uniunii Europene nr. C 41 din        14 februarie 2012.

